Fortuna Düsseldorf ligger sidst i Bundesligaen med 15 point ligesom Paderborn, og i Fortuna Düsseldorf ser sportsdirektør Lutz Pfannenstiel frem til at blive forstærket i resten af sæsonen.

- Vi har hele tiden sagt, at vi indtil slutningen af transferperioden ville holde øjnene åbne for at finde en vigtig handel. Det var tilfældet med Zanka. Han er en central forsvarsspiller med styrke i hovedspillet og tacklinger, siger Düsseldorfs sportsdirektør.

"Zanka" er en del af den danske landsholdstrup, der til sommer skal spille EM-slutrunden, hvor Danmark skal spille alle gruppekampe i København.

Mathias "Zanka" Jørgensen har været på bænken i de to seneste ligakampe for Fenerbahce, hvor han i denne sæson er noteret for to ligamål og en scoring i en pokalkamp.

I alt er han noteret for 19 kampe i den tyrkiske storklub, som han kom til, efter at Huddersfield rykkede ud af Premier League.

Mathias "Zanka" Jørgensen kom til FC København i 2007 fra Østerbro-klubben B93, og i 2012 gik turen til hollandske PSV Eindhoven.

Han vendte tilbage til FC København to år senere, og blev så i 2017 solgt til Huddersfield.

Mathias "Zanka" Jørgensen er noteret for 28 landskampe for Danmark, og han har scoret to mål i landsholdstrøjen.